**3. NAPIREND**

**E l ő t e r j e s z t é s**

**Salföld Község Önkormányzata Képviselő-testületének**

**2020. február 10-i nyilvános ülésére**

**Tárgy: Salföld Község Önkormányzata Képviselő-testületének az egyes szociális ellátások szabályozásáról szóló önkormányzati rendelete módosításáról.**

**Előterjesztő: Fábián Gusztáv polgármester**

**Előkészítette: Nagy Éva ügyintéző**

 **Előterjesztő Jogszabállyal nem ellentétes**

 **dr. Szabó Tímea, jegyző**

Tisztelt Képviselő-testület!

Az egyes szociális ellátásokról szóló 3/2015. (III. 2.) önkormányzati rendelet (a továbbiakban: Szr.) 10. § (1) bekezdése szerint:

Jövedelmi viszonytól függő települési támogatásban részesíthető a gyógyszerkiadások viselésére tekintettel a feltételek együttes fennállása esetén az a személy,

a)akinek a családjában az egy főre jutó havi jövedelme nem haladja meg az öregségi nyugdíj mindenkori legkisebb összegének a 250%-át,

b) a kérelmező és a kérelmező családtagja munkanélküli, rendelkezik a munkaügyi szerv nyilvántartásba vételével,

c) a tartós betegsége miatt szedett gyógyszerek költsége meghaladja a havi  4000 Ft-ot.

Az Szr. 12. § (2) bekezdés a) pontja szerint a települési támogatás mértéke, a jövedelmi viszonytól függő támogatás nyújtásakor a 10. § (1) bekezdés esetén havi 3.000 Ft.

A Képviselő-testület a támogatásra jogosultak körét bővíteni szeretné, mert ezt a támogatást idáig senki sem tudta igénybe venni, mert a korábbi években a jogosultsági jövedelemhatár alacsony összegben került meghatározásra.

Annak érdekében, hogy a támogatást többen tudják igénybe venni, célszerű a jövedelemhatárt felemelni minimum 85.500 Ft / főre (az öregségi nyugdíjminimum 300 %-ára), a gyógyszerköltséget lecsökkenteni 3.000 Ft/ főre.

A Képviselő-testület a támogatás összegét is meg szeretné emelni, mert idáig a maximálisan havonta adható összeg 3.000 Ft/ fő volt.

INDOKOLÁS

1. A jövedelemhatár emelésével és a gyógyszerköltségek csökkentésével a támogatást többen vehetik igénybe. A támogatási összeg növelésével – mivel a költségvetés erre lehetőséget biztosít – a jogosultak részére az Önkormányzat nagyobb segítséget tud nyújtani.

1.§-ban a jogosultság jövedelemhatárának emelése és a gyógyszerköltség csökkentése kerül meghatározásra.

2.§-ban a a támogatás összege kerül módosításra

3.§-ban megállapításra kerül a rendelet hatálya.

**Előzetes hatásvizsgálat**

**a jogalkotásról szóló 2010. évi CXXX. törvény 17.§ (1) bekezdése alapján**

A rendelet-tervezet címe: Salföld Község Önkormányzata Képviselő-testülete ../2020.(…) önkormányzati rendelete az egyes szociális ellátások szabályozásáról szóló 3/2015.(III.2.) önkormányzati rendelete módosításáról

Társadalmi-gazdasági hatása: A szociális támogatásra a településen élők esetében szélesebb kör szerez jogosultságot.

Költségvetési hatása: A település költségvetésében a forrást biztosítani szükséges.

Környezeti, egészségi következményei: nincs

Adminisztratív terheket befolyásoló hatása: adminisztratív hatása van, tekintettel arra, hogy minden jogosultságot határozattal kell megállapítani.

Egyéb hatása: nincs.

A rendelet megalkotásának szükségessége: A Képviselő-testület igénye a támogatás nyújtásának lehetőségére.

A rendelet megalkotása elmaradása esetén várható következmények: nincs

A rendelet alkalmazásához szükséges feltételek: - személyi: nincs

- szervezeti: nincs

- tárgyi: nincs

- pénzügyi: költségvetési forrás biztosítása

Kérem a Tisztelt Képviselő-testületet, hogy az előterjesztést megvitatni szíveskedjenek.

**Salföld Község Önkormányzata Képviselő-testületének**

**…./2020. (…) önkormányzati rendelete**

 **az egyes szociális ellátások szabályozásáról szóló 3/2015.(III.1.)** **önkormányzati rendelete módosításáról**

Salföld Község Önkormányzata Képviselő-testülete a szociális igazgatásról és szociális ellátásokról szóló 1993. évi III. törvény 45. § (1) bekezdésében kapott felhatalmazás alapján Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a következőket rendeli el:

**1. §** Salföld Község Önkormányzata Képviselő-testületének az egyes szociális ellátások szabályozásáról szóló 3/2015.(III.2.) önkormányzati rendelete (a továbbiakban: Szr.)

a) 10. § (1) bekezdésének a) pontjában a „250 %” szövegrész helyébe a „300 %” szöveg;

b) 10. § (1) bekezdésének c) pontjában a „4.000 Ft” szövegrész helyébe a „3.000 Ft” szöveg lép.

**2.§** Az Szr. 12. § (2) bekezdésének a) pontjában a „3.000 Ft” szövegrész helyébe a „6000 Ft” szöveg lép

**3.§** Ez a rendelet a kihirdetését követő napon lép hatályba.

 Fábián Gusztáv dr. Szabó Tímea

 polgármester jegyző

A kihirdetés napja: 2020. . …….

 dr. Szabó Tímea

 jegyző